2012O0027 — BG — 22.06.2015 — 003.001

Този документ е средство за документиране и не обвързва институциите

►B НАСОКИ НА ЕВРОПЕЙСКАТА ЦЕНТРАЛНА БАНКА от 5 декември 2012 година относно Трансевропейската автоматизирана система за брутен сетълмент на експресни преводи в реално време (TARGET2) (преработен текст) (ЕЦБ/2012/27) (2013/47/ЕС) (ОВ L 030, 30.1.2013 г., стp. 1)

Изменен с









▼B

НАСОКИ НА ЕВРОПЕЙСКАТА ЦЕНТРАЛНА БАНКА

от 5 декември 2012 година

относно Трансевропейската автоматизирана система за брутен сетълмент на експресни преводи в реално време (TARGET2)

(преработен текст)

(ЕЦБ/2012/27)

(2013/47/ЕС)







УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА, като взе предвид Договора за функционирането на Европейския съюз, и по-специално член 127, параграф 2, първо и четвърто тире от него, като взе предвид Устава на Европейската система на централните банки и на Европейската централна банка, и по-специално член 3.1 и членове 17, 18 и 22 от него, като има предвид, че: (1) Насоки ЕЦБ/2007/2 от 26 април 2007 г. относно Трансевропейската автоматизирана система за брутен сетълмент на експресни преводи в реално време (TARGET2) ( 1 ) са изменяни няколко пъти. Предвид необходимостта от извършване на изменения понастоящем, за да се инкорпорират материали, които по-рано бяха вътрешни за Евросистемата, и да се добавят необходимите определения, както и разпоредби по отношение на неприложимостта на санкции към банки извън Съюза, обмена на информация във връзка с временното спиране или прекратяване на достъп до операции на паричната политика, както и последиците от такова временно спиране или прекратяване, насоките следва да се преработят от съображения за яснота и прозрачност. (2) TARGET2 има децентрализирана структура, свързваща националните системи за брутен сетълмент в реално време (БСРВ) и платежния механизъм на ЕЦБ. (3) TARGET2 се характеризира с единна техническа платформа, наречена единна съвместна платформа (ЕСП). От правна гледна точка TARGET2 е структурирана като множество от платежни системи, при което системните компоненти на TARGET2 са хармонизирани във възможно най-голяма степен, с някои дерогации при наличие на национални ограничения от правно естество. (4) Съществуват три отделни нива на управление на TARGET2. Ниво 1 (Управителен съвет) има върховна компетентност по отношение на TARGET2 и гарантира нейната публична функция. Ниво 2 (централни банки на Евросистемата) има субсидиарна компетентност по отношение на TARGET2, докато ниво 3 (НЦБ, предоставящи ЕСП) изгражда и поддържа ЕСП в полза на Евросистемата. (5) Европейската централна банка (ЕЦБ) сключва от името на Евросистемата рамково споразумение, както и споразумение за конфиденциалност и неразкриване на информация, с доставчика на мрежови услуги, определен от Управителния съвет, с което се уреждат основните параметри за доставка на мрежови услуги на участниците, включително цената. (6) TARGET2 е от съществено значение за осъществяването на някои от основните задачи на Евросистемата, а именно — провеждането на паричната политика на Съюза и насърчаването на нормалното функциониране на платежните системи, като има предвид, че: ПРИЕ НАСТОЯЩИТЕ НАСОКИ:







РАЗДЕЛ I

ОБЩИ РАЗПОРЕДБИ

Член 1

Предмет и обхват

▼M3

1. TARGET2 предоставя брутен сетълмент в реално време за плащания в евро със сетълмент в пари на централна банка в сметки в платежния модул и специални парични сметки. TARGET2 е създадена и работи на базата на ЕСП, чрез която се подават и обработват всички платежни нареждания и чрез която в крайна сметка се получават плащанията по един и същ технически начин. Доколкото се отнася до техническото управление на специалните парични сметки в T2S, TARGET2 е технически създадена и работи на базата на платформата T2S.

▼B

2. От правна гледна точка TARGET2 е изградена като множество от системи за БСРВ.

Член 2

Определения

За целите на настоящите насоки:

(1) „единна съвместна платформа (ЕСП)“ (Single Shared Platform (SSP)) е инфраструктурата на единната техническа платформа, осигурена от НЦБ, предоставящи ЕСП;

(2) „системен компонент на TARGET2“ (TARGET2 component system) е всяка система за БСРВ на ЦБ от Евросистемата, която е част от TARGET2;

(3) „централна банка (ЦБ)“ (central bank (CB)) означава ЦБ от Евросистемата и/или свързана НЦБ;

(4) „НЦБ, предоставящи ЕСП“ (SSP-providing NCBs) са Deutsche Bundesbank, Banque de France и Banca d’Italia в качеството им на ЦБ, изграждащи и управляващи ЕСП в полза на Евросистемата;

▼M1

(5) „ ►M3 доставчик на мрежови услуги на TARGET2 ◄ “ (network service provider) е доставчик на компютризирани мрежови връзки с цел предаване на платежни съобщения в TARGET2. Компютризирани мрежови връзки се предоставят чрез SWIFT и допълнително, за вътрешната комуникация на Евросистемата, чрез CoreNet;

▼B

(6) участник“ (participant) [или „директен участник“ (direct participant)] е лице, което има поне една сметка в платежния модул (титуляр на сметка в платежния модул) и/или една специална парична сметка (титуляр на специална парична сметка) при ЦБ от Евросистемата;

(7) „ЦБ от Евросистемата“ (Eurosystem CB) е ЕЦБ или НЦБ от еврозоната;

(8) „платежен модул“ (Payments Module (PM)) е модул на ЕСП, в който се извършва сетълмент на плащания по сметки в платежния модул на ►M3 титулярите на сметки в платежния модул ◄ ;

(9) „сметка в платежния модул“ (PM account) е сметка на ►M3 титуляр на сметки в платежния модул ◄ в платежния модул при ЦБ от Евросистемата, която е необходима на такъв ►M3 титуляр на сметки в платежния модул ◄ , за да: а) подава платежни нареждания или получава плащания чрез TARGET2; и б) извършва сетълмент на такива плащания при тази ЦБ от Евросистемата;

(10) „НЦБ от еврозоната“ (euro area NCB) е националната централна банка (НЦБ) на държава-членка, чиято парична единица е еврото;

(11) „бизнес идентификационен код (BIC)“ (Business Identifier Code (BIC)) е код, определен в стандарт ISO № 9362;

(12) „адресат с BIC“ (addressable BIC holder) е лице, което: а) има BIC; б) не е разпознато като индиректен участник; в) е кореспондент или клиент на директен участник или на клон на директен или индиректен участник и може да подава платежни нареждания и да получава плащания от системен компонент на ТАRGЕТ2 чрез този директен участник;

(13) „индиректен участник“ (indirect participant) е кредитна институция, установена в Европейското икономическо пространство (ЕИП), която е сключила споразумение с титуляр на сметка в платежния модул да подава платежни нареждания и да получава плащания чрез този титуляр на сметка в платежния модул, и която бива разпознавана от системния компонент на TARGET2 като индиректен участник;

(14) „клон“ е клон по смисъла на член 4, параграф 1, точка 17 от Регламент (ЕС) № 575/2013;

(15) „работен ден“ (business day) е всеки ден, в който TARGET2 е отворена за сетълмент на платежни нареждания, както е предвидено в допълнение V към приложение II и допълнение V към приложение IIа;

(16) „сертифициращи органи“ (certification authorities) са една или повече НЦБ, определени като такива от Управителния съвет да действат от името на Евросистемата за издаване, управ- ление, анулиране и подновяване на електронни сертификати;

(17) „електронни сертификати“ (electronic certificates) или „сертификати“ (certificates) са електронни файлове, издадени от сертифициращите органи, които свързват публичен ключ със самоличност и които се използват за следните цели: потвърждаване на принадлежността на даден публичен ключ на определено лице, установяване на идентичността на притежателя, проверяване на подписа от такова лице или криптиране на съобщение, адресирано до това лице. Сертификатите се съхраняват на физическо устройство като смарт карта или USB устройство, като посочването на сертификатите включва тези физически устройства. Сертификатите играят роля в процеса на идентифициране на ►M3 титулярите на сметки в платежния модул ◄ при достъпа им до TARGET2 през интернет и при подаването на платежни съобщения или контролни съобщения;

(18) „притежател на сертификат“ (certificate holder) е посочено по име физическо лице, идентифицирано и определено от ►M3 титуляр на сметки в платежния модул ◄ като упълномощено да има интернет базиран достъп до сметката на ►M3 титуляря на сметки в платежния модул ◄ . Неговото заявление за сертификат се проверява от НЦБ на ►M3 титуляря на сметки в платежния модул ◄ и се предава на сертифициращите органи, които на свой ред предоставят сертификати, свързващи публичния ключ с данните, които идентифицират ►M3 титуляря на сметки в платежния модул ◄ ;

(19) „свързана НЦБ“ (connected NCB) е НЦБ, различна от НЦБ от еврозоната, която е свързана с TARGET2 по силата на специално споразумение;

(20) „AL-група“ (AL group) е група, съставена от членове на група за агрегирана ликвидност (AL), които използват AL-режима;

(21) „член на AL-група“ (AL group member) е ►M3 титуляр на сметки в платежния модул ◄ , който отговаря на критериите за използване на AL-режима и който е сключил AL-споразумение;

(22) „AL-споразумение“ (AL agreement) е многостранно споразумение за агрегиране на ликвидност, сключено от членовете на AL-групата и съответните им AL-НЦБ за целите на AL-режима;

(23) „AL-НЦБ“ (AL NCB) е НЦБ от еврозоната, която е страна по AL-споразумение и действа като контрагент на членовете на AL-групата, които участват в нейния системен компонент на TARGET2;

(24) „AL-режим“ (AL mode) е агрегирането на наличната ликвидност по сметки в платежния модул;

(25) „налична ликвидност“ (available liquidity) е положително салдо по сметка на участник и ако е приложимо, всяка кредитна линия в рамките на деня, която е предоставена по сметката в платежния модул от съответната НЦБ от еврозоната във връзка с такава сметка, но която все още не e използвана, или ако е приложимо, намалено със сумата на обработени резервирания на ликвидност или блокиране на средства по специалната платежна сметка;

(26) „кредит в рамките на деня“ (intraday credit) е кредит, отпуснат за срок, по-кратък от един работен ден;

(27) „мениджър на AL-група“ (AL group manager) е член на AL-група, назначен от останалите членове на AL-групата да управлява наличната ликвидност в AL-групата през работния ден;

(28) „пределен лихвен процент на кредитиране“ (marginal lending rate) е лихвеният процент, приложим към пределното кредитно улеснение;

(29) „пределно кредитно улеснение“ (marginal lending facility) е ликвидно улеснение с постоянен достъп на Евросистемата, което може да бъде използвано от контрагенти, за да получават овърнайт кредит от НЦБ по предварително определен пределен лихвен процент на кредитиране;

(30) „банка по сетълмента“ (settlement bank) е ►M3 титуляр на сметки в платежния модул ◄ , чиято сметка в платежния модул или подсметка се използва за сетълмент на платежни инструкции, подадени от спомагателна система през ИСС;

(31) „спомагателна система“ (ancillary system) е система, управлявана от лице, което e установено в ЕИП, което е под надзора и/или контрола на компетентен орган и което отговаря на надзорните изисквания по отношение на местонахождението на инфраструктури, предлагащи услуги в евро, както са съответно изменени и публикувани на уебсайта на ЕЦБ ( 2 ), в която се извършва обмен и/или клиринг на плащания и/или финансови инструменти, докато сетълментът на възникващите в резултат на това парични задължения се извършва в TARGET2 в съответствие с настоящите насоки и двустранна договореност между спомагателната система и съответната ЦБ от Евросистемата;

(32) „интерфейс на спомагателна система (ИСС)“ (Ancillary System Interface (ASI)) е техническо съоръжение, което позволява на спомагателна система да използва определен кръг специални, предварително определени услуги за подаване и сетълмент на платежни инструкции в спомагателната система; то също така може да бъде използвано от НЦБ от еврозоната за сетълмент на касови операции, възникващи от парични депозити и тегления;

(33) „платец“ (payer) е участник в TARGET2, чиято сметка в платежния модул или специална платежна сметка се дебитира в резултат на сетълмент на платежно нареждане;

(34) „получател на плащане“ (payee) е участник в TARGET2, чиято сметка в платежния модул или специална платежна сметка се кредитира в резултат на сетълмент на платежно нареждане;

(35) „Хармонизирани условия“ (Harmonised Conditions) са условията, установени в приложения II и V, или условията, установени в приложение IIа;

(36) „основни услуги на TARGET2“ (core TARGET2 services) са обработването на платежни нареждания в системните компоненти на TARGET2, сетълмент на транзакции, свързани със спомагателните системи, и функции по обединяване на ликвидност;

(37) „вътрешна сметка“ (Home Account) е сметка, открита извън платежния модул от НЦБ от еврозоната за лице, което е допустимо да стане индиректен участник;

▼M3 —————

▼B

(39) „управляваща НЦБ“ (managing NCB) е AL-НЦБ от системния компонент на TARGET2, в който участва мениджърът на AL-групата;

(40) „изпълнително събитие“ (enforcement event) по отношение на член на AL-групата е всяко едно от следните събития: а) неизпълнение, посочено в член 34, параграф 1 от приложение II; б) всяко друго неизпълнение или събитие, посочено в член 34, параграф 2 от приложение II, по отношение на което ЦБ е решила, вземайки предвид сериозността на неизпълнението или на събитието, че е необходимо изпълнение върху заложеното имущество в съответствие с член 25б от това приложение, изпълнение върху обезпечение в съответствие с член 25в от това приложение или прихващане на вземания в съответствие с член 26 от това приложение; в) решение за временно спиране или прекратяване на достъпа до кредит в рамките на деня;

(41) „интерфейс на участник“ (Participant Interface (PI)) е техническо съоръжение, което позволява на директния участник да подава и да извършва сетълмент на платежни нареждания чрез услугите, предлагани в платежния модул;

(42) „интернет базиран достъп“ (Internet-based access) означава, че ►M3 титулярят на сметки в платежния модул ◄ е избрал сметка в платежния модул, която е достъпна само през интернет, като ►M3 титулярят на сметки в платежния модул ◄ подава платежни съобщения или контролни съобщения до TARGET2 посредством интернет;

(43) „производство по несъстоятелност“ (insolvency proceedings) е производството по несъстоятелност по смисъла на член 2, буква й) от Директива 98/26/ЕО на Европейския парламент и на Съвета от 19 май 1998 г. относно окончателността на сетълмента в платежните системи и в системите за сетълмент на ценни книжа ( 3 );

(44) „модул за информация и контрол“ (Information and Control Module, ICM) е модул на ЕСП, който позволява на титуляри на сметки в платежния модул да получават онлайн информация и им дава възможност да изпращат нареждания за прехвърляне на ликвидност, да управляват ликвидност и да инициират резервни платежни нареждания при извънредни ситуации;

(45) „координатор на TARGET2“ (TARGET2 coordinator) е лице, назначено от ЕЦБ, което да осигурява ежедневното оперативно управление на TARGET2, да управлява и координира дейността в случай на настъпване на необичайна ситуация и да координира разпространяването на информация до ►M3 титулярите на сметки в платежния модул ◄ ;

(46) „мениджър по сетълмент на TARGET2“ (TARGET2 settlement manager) е лице, назначено от ЦБ от Евросистемата, което да наблюдава функционирането на неговия системен компонент на TARGET2;

(47) „мениджър при кризи на TARGET2“ (TARGET2 crisis manager) е лице, назначено от ЦБ от Евросистемата, което да се справя от името на тази ЦБ от Евросистемата с повредите на ЕСП и/или с необичайни външни събития;

(48) „техническа неизправност на TARGET2“ (technical malfunction of TARGET2) е всяка трудност, дефект или повреда в техническата инфраструктура и/или компютърните системи, използвани от съответния системен компонент на TARGET2, включително ЕСП или платформата T2S, или всяко друго събитие, което прави невъзможно изпълнението и завършването в рамките на същия ден на обработката на плащания в съответния системен компонент на TARGET2;

(49) „неизпълнено платежно нареждане“ (non-settled payment order) е платежно нареждане, чийто сетълмент не е извършен в работния ден на приемането му;

(50) „междусистемен сетълмент“ (cross-system settlement) е сетълмент в реално време на дебитни инструкции, при който се извършват плащания от банка по сетълмента на една спомагателна система, използваща процедура за сетълмент 6, към банка по сетълмента на друга спомагателна система, използваща процедура за сетълмент 6, съгласно посоченото в приложение IV;

(51) „паричен сетълмент“ (cash settlement) е сетълмент на банкноти и монети;

▼M1

(52) „CoreNet“ е вътрешната за Евросистемата мрежова услуга, която се предоставя от ЕЦБ и се използва от ЦБ от Евросистемата като мрежа при извънредни ситуации за достъп до ЕСП, в случай че SWIFT е недостъпна, и като алтернативна на SWIFT мрежа за достъп до CRSS;

(53) „Система за услуги, свързани с клиенти (CRSS)“ (Customer-related services system (CRSS) предоставя основни и опционални услуги на ЦБ от Евросистемата, т.е. архивиране, опционални услуги, свързани с фактуриране, със запитвания и отчети, и с отношения с клиенти;

▼M2

(54) „депозитно улеснение“ (deposit facility) е ликвидно улеснение с постоянен достъп на Евросистемата, което може да бъде използвано от контрагенти за откриване на овърнайт депозити при НЦБ по предварително определен лихвен процент по депозитите;

(55) „лихвен процент за депозитно улеснение“ (deposit facility rate) е лихвеният процент, приложим към депозитното улеснение;

▼M3

(56) операции на T2S“ (T2S Operations) са хармонизирани и стандартизирани сетълмент услуги от типа „доставка срещу плащане“, предоставяни в интегрирана техническа среда с трансгранични възможности чрез платформата T2S;

(57) „TARGET2-Securities (T2S)“ или „платформа T2S“ (T2S Platform) е наборът от хардуерни, софтуерни и други компоненти на техническа инфраструктура, чрез които Евросистемата предоставя услугите на ЦДЦК и ЦБ от Евросистемата, позволяващи основен, неутрален и безграничен сетълмент на сделки с ценни книжа на база „доставка срещу плащане“ в пари на централна банка;

(58) „доставчик на мрежови услуги на T2S“ (T2S network service provider) е предприятие, което е сключило лицензионен договор с Евросистемата за предоставяне на услуги за свързаност в контекста на T2S;

(59) „специална парична сметка“ (Dedicated Cash Account (DCA) е сметка, притежавана от титуляр на специална парична сметка, открита в TARGET2-[посочете ЦБ/държава] и използвана за парични плащания по отношение на сетълмент на ценни книжа в T2S;

(60) „Хармонизирани условия за откриване и управление на специална парична сметка в TARGET2“ (Harmonised Conditions for the Opening and Operation of a Dedicated Cash Account in TARGET2) са условията, установени в приложение IIa;

(61) „Условия за операции по автоматично обезпечаване“ (Conditions for Auto-collateralisation Operations) са условията, установени в приложение IIIa;

(62) „платежно нареждане“ (payment order) е нареждане за кредитен превод, нареждане за прехвърляне на ликвидност, инструкция за директен дебит или нареждане за прехвърляне на ликвидност от платежния модул към специална парична сметка;

(63) „нареждане за прехвърляне на ликвидност от специална парична сметка към платежния модул“ (DCA to PM liquidity transfer order) е инструкцията за прехвърляне на определен размер средства от специална парична сметка към сметка в платежния модул;

(64) „нареждане за прехвърляне на ликвидност от платежния модул към специална парична сметка“ (PM to DCA liquidity transfer order) е инструкцията за прехвърляне на определен размер средства от сметка в платежния модул към специална парична сметка;

(65) „нареждане за прехвърляне на ликвидност от специална парична сметка към специална парична сметка“ (DCA to DCA liquidity transfer order) е инструкцията за прехвърляне на определен размер средства i) от специална парична сметка към специална парична сметка, свързани към една и съща основна сметка в платежния модул, или ii) от специална парична сметка към специална парична сметка, притежавани от едно и също юридическо лице;

(66) „основна сметка в платежния модул“ (Main PM account) е сметката в платежния модул, с която е свързана специална парична сметка и по която остатъчното салдо се прехвърля автоматично в края на деня;

(67) „брутен сетълмент в реално време“ (real-time gross settlement) е обработването и извършването на сетълмента на платежни нареждания на база трансакция по трансакция в реално време;

(68) „нареждане за кредитен превод“ (credit transfer order) е инструкция от платец за предоставяне на средства на разположение на получател чрез заверяване на сметка в платежния модул;

(69) „участник в TARGET2“ (TARGET2 participant) е всеки участник в системен компонент на TARGET2;

(70) „автоматично обезпечаване“ (auto-collateralisation) е кредит в рамките на деня, предоставен от НЦБ от еврозоната в пари на централна банка, задействан, когато титуляр на специална парична сметка не разполага с достатъчно средства за извършване на сетълмент на сделки с ценни книжа, при което този кредит в рамките на деня е обезпечен със закупуваните ценни книжа (текущо обезпечение) или с ценни книжа, държани от титуляря на специална парична сметка в полза на НЦБ от еврозоната (налично обезпечение);

(71) „нареждане за прехвърляне на ликвидност“ (liquidity transfer order) е платежно нареждане, което има за основна цел да прехвърли ликвидност между различни сметки на един и същ участник или в рамките на CAI-група или AL-група;

(72) „кредитна институция“ (credit institution) означава: а) кредитна институция по смисъла на член 4, параграф 1, точка 1 от Регламент (ЕС) № 575/2013 на Европейския парламент и на Съвета ( 4 ) [и ако е приложимо, посочете разпоредбите от националното законодателство за прилагане на член 2, параграф 5 от Директива 2013/36/ЕС на Европейския парламент и на Съвета ( 5 )], спрямо която се осъществява надзор от компетентен орган; или б) друга кредитна институция по смисъла на член 123, параграф 2 от Договора, спрямо която се осъществява подробна проверка, чиито стандарти са съпоставими с тези на надзора от страна на компетентен орган;

(73) „нареждане за директен дебит“ (direct debit instruction) е инструкция от страна на получателя на плащането до неговата ЦБ, съгласно която ЦБ на платеца дебитира сметката на платеца с размера, посочен в инструкцията, на основание съгласието за директен дебит;

▼B

Член 3

Системни компоненти на TARGET2

1. Всяка ЦБ от Евросистемата използва свой системен компонент в TARGET2.

2. Всеки системен компонент на TARGET2 е система, определена като такава по съответното национално законодателство в изпълнение на Директива 98/26/ЕО.

3. Имената на системните компоненти на TARGET2 включват единствено „TARGET2“ и името или съкращението на съответната ЦБ от Евросистемата или държавата-членка на такава ЦБ от Евросистемата. Системният компонент на ЕЦБ в TARGET2 се нарича TARGET2-ЕЦБ.

Член 4

Свързване на НЦБ на държави-членки, чиято парична единица не е еврото

НЦБ на държави-членки, чиято парична единица не е еврото, могат да се свързват с TARGET2 само ако сключат споразумение с ЦБ от Евросистемата. Такова споразумение предвижда свързаните НЦБ да спазват настоящите насоки при условията на взаимно договорени подходящи спецификации и изменения.

Член 5

Транзакции в рамките на ЕСЦБ

Транзакциите в рамките на Европейската система на централните банки (ЕСЦБ) се обработват чрез TARGET2, с изключение на плащания, за които ЦБ се договорят двустранно или многостранно да се обработват чрез кореспондентски сметки, когато е приложимо.

Член 6

Сетълмент в рамките на Евросистемата

1. Сетълментите на плащания между участници в различни системни компоненти на TARGET2 автоматично пораждат задължение в рамките на Евросистемата на ЦБ от Евросистемата на платеца към ЦБ от Евросистемата на получателя на плащането.

2. Задълженията в рамките на Евросистемата, породени съгласно параграф 1, се агрегират автоматично и стават част от единно задължение по отношение на всяка ЦБ от Евросистемата. Всеки път, когато се извършва сетълмент на плащания между участници в различни системни компоненти на TARGET2, единното задължение на съответната ЦБ от Евросистемата се коригира съответно. В края на работния ден всяко такова единно задължение е предмет на процедура за многостранно нетиране, водеща до задължение или вземане на всяка НЦБ от еврозоната спрямо ЕЦБ, съгласно посоченото в споразумение между ЦБ от Евросистемата.

3. Всяка НЦБ от еврозоната поддържа сметка за вписване на своето задължение или вземане спрямо ЕЦБ, породено от сетълмента на плащания между системни компоненти на TARGET2.

4. ЕЦБ открива по своите счетоводни книги сметка за всяка НЦБ от еврозоната, за да отразява в края на деня такова задължение или вземане на НЦБ от еврозоната спрямо ЕЦБ.







РАЗДЕЛ II

УПРАВЛЕНИЕ

Член 7

Нива на управление

1. Без да се засягат разпоредбите на член 8 от Устава на Европейската система на централните банки и на Европейската централна банка (наричан по-долу „Устава на ЕСЦБ“), управлението на TARGET2 е изградено на три нива. В приложение I се уреждат задачите, възложени на Управителния съвет (ниво 1), на ЦБ от Евросистемата (ниво 2) и на НЦБ, предоставящи ЕСП (ниво 3).

2. Управителният съвет отговаря за общото развитие, управлението и контрола върху TARGET2. Задачите, възложени на ниво 1, попадат в изключителната компетентност на Управителния съвет. Комитетът за платежни и сетълмент системи на ЕСЦБ подпомага Управителния съвет като консултативен орган по всички въпроси, свързани с TARGET2.

3. В съответствие с член 12.1, трети параграф от Устава на ЕСЦБ, ЦБ от Евросистемата отговарят за всички задачи, възложени на ниво 2, в общата рамка, определена от Управителния съвет. Освен консултативната си роля, Комитетът за платежни и сетълмент системи изпълнява задачите, възложени на ниво 2. Свързаните НЦБ участват без право на глас при вземане на решения, отнасящи се до ниво 2. НЦБ на държави-членки, които не са нито ЦБ от Евросистемата, нито свързани НЦБ, имат само статут на наблюдатели на ниво 2.

4. ЦБ от Евросистемата могат да се организират, като сключват подходящи споразумения. Решенията във връзка с такива споразумения се вземат с обикновено мнозинство и всяка ЦБ от Евросистемата има един глас.

5. В съответствие с член 12.1, трети параграф от Устава на ЕСЦБ, НЦБ, предоставящи ЕСП, отговарят за всички задачи, възложени на ниво 3, в общата рамка, определена от Управителния съвет.

6. НЦБ, предоставящи ЕСП, сключват споразумение с ЦБ от Евросистемата, което урежда услугите, предоставяни от тях на ЦБ от Евросистемата. Ако е необходимо, страни по споразумението са и свързаните НЦБ.

▼M3

7. Евросистемата като доставчик на услуги на Т2S и ЦБ от Евросистемата като оператори на съответните си системни компоненти на TARGET2 сключват споразумение за уреждане на услугите, предоставяни от Евросистемата на ЦБ от Евросистемата по отношение на управлението на специалните парични сметки. Ако е необходимо, страни по споразумението са и свързаните НЦБ.

▼B







РАЗДЕЛ III

ФУНКЦИОНИРАНЕ НА TARGET2

Член 8

▼M3

Хармонизирани условия за откриване и управление на сметка в платежния модул в TARGET2

▼B

1. Всяка НЦБ от еврозоната приема мерки в изпълнение на Хармонизираните условия. Тези мерки уреждат единствено отношенията между съответната НЦБ от еврозоната и нейните ►M3 титуляри на сметки в платежния модул ◄ по отношение на обработката на плащанията в платежния модул. Достъпът до сметка в платежния модул може да бъде осъществен или чрез използване на интернет базиран достъп, или чрез доставчика на мрежови услуги. Тези два метода за достъп до сметка в платежния модул се изключват взаимно, въпреки че един ►M3 титуляр на сметки в платежния модул ◄ може да избере да има една или повече сметки в платежния модул, всяка от които да бъде достъпна или през интернет, или чрез доставчика на мрежови услуги.

▼M3

1а. Всяка НЦБ от еврозоната приема мерки в изпълнение на Хармонизираните условия за откриване и управление на специална парична сметка в TARGET2, които са установени в приложение IIа. Тези мерки уреждат единствено отношенията между съответната НЦБ от еврозоната и нейния титуляр на специална парична сметка по отношение на откриването и управлението на специалната парична сметка.

▼M3

2. ЕЦБ приема Условията за TARGET2-ЕЦБ в изпълнение на i) Хармонизираните условия за откриване и управление на сметка в платежния модул в TARGET2, установени в приложение II, и ii) Хармонизираните условия за откриване и управление на специална парична сметка в TARGET2, установени в приложение IIа, с изключение на това, че TARGET2-ЕЦБ предоставя клиринг и сетълмент услуги единствено на организации за клиринг и сетълмент, включително на лица, установени извън ЕИП, ако спрямо тях се осъществява надзор от компетентен орган и достъпът им до TARGET2-ЕЦБ е одобрен от Управителния съвет.

▼B

3. Приетите от ЦБ от Евросистемата мерки в изпълнение на Хармонизираните условия следва да бъдат публично достъпни.

4. ЦБ от Евросистемата могат да поискат дерогация от Хармонизираните условия въз основа на национални ограничения от правно естество. Управителният съвет разглежда такива искания според конкретния случай и разрешава дерогация, ако това е подходящо.

▼M3

5. При спазване на съответното парично споразумение ЕЦБ може да определи подходящи условия за участие в TARGET2, включително предоставянето на сетълмент услуги в пари на централна банка за операции на T2S, от лица, посочени в член 4, параграф 2, буква д) от приложение II и член 5, параграф 2, буква д) от приложение IIа.

▼B

6. ЦБ от Евросистемата не позволяват на лице да стане индиректен участник или да се регистрира като адресат с BIC в нейния системен компонент на TARGET2, ако лицето действа чрез ►M3 титуляр на сметки в платежния модул ◄ , който е НЦБ на държава-членка, но не е ЦБ от Евросистемата или свързана НЦБ.

Член 9

Цени

1. ЦБ от Евросистемата осигуряват, че:

а) таксите за основните услуги на TARGET2, предоставяни на техните индиректни участници и техните адресати с BIC, които са допустими да участват в TARGET2 като индиректни участници, са по-високи от таксите за ►M3 титуляри на сметки в платежния модул ◄ , посочени в параграф 1, буква а) от допълнение VI към приложение II;

б) таксите за плащания между кредитни институции, установени в ЕИП, чийто сетълмент се извършва по вътрешни сметки, са по-високи от таксите за директни участници, посочени в параграф 1, буква а) от допълнение VI към приложение II;

в) плащания във връзка с операциите на открития пазар, чийто сетълмент се извършва по вътрешни сметки, се таксуват в съответствие с допълнение VI към приложение II;

г) цените за всяка от следните операции и транзакции са извън обхвата на таблицата за таксите, посочена в допълнение VI към приложение II: i) прехвърляне на ликвидност, инициирано от вътрешните сметки и обработено в техните рамките; ii) операции, отнасящи се до управлението на минимални резерви и ликвидните улеснения с постоянен достъп; iii) касови операции, чийто сетълмент се извършва по вътрешните сметки.

▼M3 —————

▼B

Член 10

Мерки за обединяване на ликвидност

1. AL-НЦБ обменят цялата информация, която е необходима за изпълнението на техните задължения съгласно AL-споразумението. AL-НЦБ уведомяват незабавно управляващата НЦБ за всяко изпълнително събитие, за което са узнали, отнасящо се до AL-групата или до членовете на AL-групата, включително главното управление и неговите клонове.

2. Когато е уведомена, че е настъпило изпълнително събитие, управляващата НЦБ, имайки предвид AL-споразумението, инструктира съответните AL-НЦБ относно изпълнителното действие, което следва да се предприеме по отношение на AL-групата или на съответния член на AL-групата. AL-НЦБ са отговорни за упражняване на правата си съгласно AL-споразумението и мерките за изпълнение на приложение II. Управляващата НЦБ отговаря за изчисляването и даването на инструкции във връзка с разпределянето на вземанията.

3. Ако при настъпването на изпълнително събитие кредитът в рамките на деня, предоставен на член на AL-групата, не е напълно върнат, AL-НЦБ при получаване на инструкции от управляващата НЦБ упражнява правата, които има по отношение на нейните съответни членове на AL-групата, включително правата, произтичащи от съответния залог, прихващане, приключващо нетиране или всяка друга съответна разпоредба от мерките за изпълнение на приложение II, за да получи пълно и навременно погасяване на вземанията, които тази AL-НЦБ може да има срещу нейните съответни членове на AL-групата съгласно AL-споразумението. Тези вземания се изпълняват преди изпълнението на другите вземания на съответната AL-НЦБ по отношение на нейните съответни членове на AL-групата.

4. Плащанията, получени при погасяване на вземане съгласно AL-споразумението след изпълнителното действие, се препращат до всички AL-НЦБ, които са отпуснали кредит в рамките на деня на съответните членове на AL-групата. Тези плащания се разпределят на всички AL-НЦБ пропорционално на размера на кредита в рамките на деня, който не е върнат от членовете на AL-групата на техните съответни AL-НЦБ.

5. AL-НЦБ, която желае да претендира, че е претърпяла загуби, които трябва да се понесат от всички AL-НЦБ, подава искане до управляващата НЦБ, посочвайки неговите основания. Управляващата НЦБ препраща това искане до съответната AL-НЦБ и изчислява обезщетението, дължимо от всяка AL-НЦБ поравно.

Член 11

Сметки в гаранционния фонд и олихвяване

1. Доколкото централният контрагент (ЦК) е задължен по регламент, включително на надзорни основания, да има сметка в гаранционния фонд, средствата, държани по такава сметка на ЦК, се олихвяват с лихвения процент по основните операции по рефинансиране минус 15 базисни точки.

2. Средства, кредитирани на друго основание по сметка в гаранционния фонд на ЦК, се олихвяват с лихвения процент по депозити.

Член 12

▼M3

Кредит в рамките на деня — автоматично обезпечаване

▼B

1. НЦБ от еврозоната могат да отпускат кредит в рамките на деня, ако това се прави в съответствие с мерките за изпълнение на правилата за предоставяне на кредит в рамките на деня, предвидени в приложение III. Не се предоставя кредит в рамките на деня на ►M3 титуляр на сметки в платежния модул ◄ , чиято допустимост като контрагент за операции на паричната политика на Евросистемата е временно спряна или прекратена.

2. Критериите за допустимост за кредит в рамките на деня на ЕЦБ са определени в Решение ЕЦБ/2007/7 от 24 юли 2007 г. относно условията на TARGET2—ЕЦБ ( 6 ). Отпуснатият от ЕЦБ кредит в рамките на деня е ограничен до съответния ден, без възможност за трансформиране в овърнайт кредит.

▼M3

3. След искане от участник с достъп до кредит в рамките на деня НЦБ от еврозоната предлагат улеснение за автоматично обезпечаване по специални парични сметки, при условие че това се извършва в съответствие с Условията за операции по автоматично обезпечаване, установени в приложение IIIа.

▼B

Член 13

Спомагателни системи

▼M3

1. ЦБ от Евросистемата предоставят услуги по прехвърляне на средства в пари на централна банка на спомагателните системи в платежния модул, достъпни чрез доставчика на мрежови услуги. Тези услуги се уреждат с двустранни споразумения между ЦБ от Евросистемата и съответните спомагателни системи.

▼B

2. Двустранните споразумения със спомагателните системи, които използват ИСС, следва да са в съответствие с приложение IV. Освен това ЦБ от Евросистемата следва да осигури, че в такива двустранни споразумения се прилагат mutatis mutandis следните разпоредби от приложение II:

— член 8, параграф 1 (технически и правни изисквания);

— член 8, параграфи 2—5 (процедура по прилагане), освен ако вместо да изпълнява изискването за критериите за достъп по член 4, от спомагателната система се изисква да изпълни критериите за достъп от определението за „спомагателни системи“ по член 1 от приложение II;

— работният график съгласно допълнение V;

— член 11 (изисквания за сътрудничество и обмен на информация), с изключение на параграф 8;

— членове 27 и 28 (непрекъсваемост на бизнес процесите и процедури при извънредни ситуации, и изисквания за сигурност);

— член 31 (режим на отговорност);

— член 32 (правила за доказване);

— членове 33 и 34 (продължителност, прекратяване и временно спиране на участието), с изключение на член 34, параграф 1, буква б);

— член 35, когато е приложимо (закриване на сметки в платежния модул);

— член 38 (правила за поверителност);

— член 39 (изисквания на Съюза за защита на данни, предотвратяване изпирането на пари и свързани с това въпроси);

— член 40 (изисквания за уведомленията);

— член 41 (договорни отношения с ►M3 доставчик на мрежови услуги на TARGET2 ◄ );

— член 44 (правила за приложимо право, подсъдност и място на изпълнение).

3. Двустранните споразумения със спомагателните системи, които използват интерфейса на участник, следва да се в съответствие с:

а) приложение II, с изключение на дял V и допълнения VI и VII; и

б) член 18 от приложение IV.

4. Чрез дерогация от параграф 3, двустранните споразумения със спомагателни системи, които използват интерфейса на участник, но извършват само сетълмент на плащания в полза на техни клиенти, следва да са в съответствие с:

а) приложение II, с изключение на дял V, член 36 и допълнения VI и VII; и

б) член 18 от приложение IV.

Член 14

Финансиране и методология за определяне на разходите

1. Управителният съвет определя правилата, които се прилагат за финансирането на ЕСП. Всеки излишък или дефицит, възникнал в резултат на функционирането на ЕСП, се разпределя между НЦБ от еврозоната в съответствие с алгоритъма за записване на капитала на ЕЦБ съгласно член 29 от Устава на ЕСЦБ.

2. Управителният съвет определя обща методология за определяне на разходите и ценова структура за основните услуги на TARGET2.

Член 15

Разпоредби за сигурност

▼M3

1. Управителният съвет определя политиката за сигурност, както и изискванията за сигурност и контрол за ЕСП. Управителният съвет определя и принципите, приложими по отношение на сигурността на сертификатите, използвани за интернет базиран достъп до ЕСП.

▼B

2. ЦБ от Евросистемата изпълняват и гарантират, че ЕСП изпълнява посочените в параграф 1 мерки.

▼M3

3. Въпросите, отнасящи се до изпълнението на изискванията за сигурност на информацията по отношение на специалната парична сметка, се уреждат от Насоки ЕЦБ/2012/13 ( 7 ).

▼B

Член 16

Правила за одит

Одиторските оценки се изготвят в съответствие с принципите и мерките, съдържащи се в Одиторската политика на ЕСЦБ, приета от Управителния съвет.

Член 17

Задължения в случай на временно спиране или прекратяване

1. ЦБ от Евросистемата прекратяват незабавно без предизвестие или спират временно участието на участник в съответния системен компонент на TARGET2, ако:

а) по отношение на участника е открита процедура по несъстоятелност; или

б) участникът не отговаря вече на критериите за достъп до участие в съответния системен компонент на TARGET2.

2. Ако временно спре или прекрати участието на участник в TARGET2 в съответствие с параграф 1 или от съображения за пруденциалност в съответствие с член 19, ЦБ от Евросистемата уведомява незабавно за това всички други ЦБ от Евросистемата, предоставяйки всички посочени по-долу данни:

а) името на участника, кода на парично-финансовата институция и BIC;

б) информацията, на която НЦБ от еврозоната основава своето решение, включително информация или становище, получени от съответния надзорен орган;

в) предприетата мярка и предложената времева рамка за нейното прилагане.

Ако това е поискано от друга ЦБ от Евросистемата, всяка ЦБ от Евросистемата обменя информация по отношение на този участник, включително информация по отношение на адресирани до него плащания.

3. ЦБ от Евросистемата, която е прекратила или спряла временно участието на участник в нейния системен компонент на TARGET2 в съответствие с параграф 1, поема отговорност по отношение на другите ЦБ от Евросистемата, ако:

а) впоследствие оторизира сетълмента на платежни нареждания, адресирани до участници, чието участие е спряла временно или прекратила; или

б) не изпълнява задълженията по параграфи 1 и 2.

4. Задълженията на ЦБ от Евросистемата по параграфи 1—3 също така се прилагат в случай на временно спиране или прекратяване на използването на интерфейса на спомагателна система от спомагателни системи.

▼M3

Член 18

Процедури за отхвърляне на молба за участие в TARGET2 от съображения за пруденциалност

Когато съгласно член 8, параграф 4, буква в) от приложение II или член 6, параграф 4, буква в) от приложение IIа ЦБ от Евросистемата отхвърля молба за участие в TARGET2 от съображения за пруденциалност, тази ЦБ от Евросистемата уведомява незабавно ЕЦБ за това отхвърляне.

▼B

Член 19

Процедури за временно спиране, ограничаване или прекратяване от съображения за пруденциалност на участие в TARGET2 и на достъпа до кредит в рамките на деня

▼M3

1. Когато от съображения за пруденциалност НЦБ от еврозоната спира временно, ограничава или прекратява достъпа на участник до кредит в рамките на деня съгласно параграф 12, буква г) от приложение III или параграф 10, буква г) от приложение IIIа, или когато ЦБ от Евросистемата спира временно или прекратява участието на участник в TARGET2 съгласно член 34, параграф 2, буква д) от приложение II или член 24, параграф 2, буква д) от приложение IIа, решението влиза в сила, доколкото това е възможно, по едно и също време във всички системни компоненти на TARGET2.

▼B

2. НЦБ от еврозоната предоставя информацията по член 17, параграф 2 незабавно на съответните надзорни органи в държавата-членка на НЦБ от еврозоната с искането надзорните органи да споделят информацията с надзорните органи на другите държави-членки, в които участникът има дъщерно дружество или клон. Като вземат предвид решението съгласно параграф 1, другите НЦБ от еврозоната предприемат подходящи действия и предоставят информация за това незабавно на ЕЦБ.

3. Изпълнителният съвет на ЕЦБ може да предложи на Управителния съвет да приеме решения, за да осигури еднакво прилагане на мерките, предприети съгласно параграфи 1 и 2.

4. НЦБ от еврозоната на държавите-членки, в които ще се прилага решението, уведомяват участника относно решението и предприемат всички необходими мерки за прилагане.

Член 20

Процедури за сътрудничество на ЦБ от Евросистемата във връзка с административни или ограничителни мерки

▼M3

Във връзка с изпълнението на член 39, параграф 3 от приложение II и член 28, параграф 3 от приложение IIа:

▼B

а) всяка ЦБ от Евросистемата незабавно споделя с всички потенциално засегнати ЦБ цялата информация, която получава във връзка с предложено нареждане за кредитен превод;

б) всяка ЦБ от Евросистемата, която получава от участник доказателство за извършено уведомяване на компетентен орган или за получено съгласие от такъв орган, незабавно изпраща това доказателство до всяка друга ЦБ, действаща като доставчик на платежни услуги на платеца или на получателя на плащането по целесъобразност;

в) ЦБ от Евросистемата, действаща като доставчик на платежни услуги на платеца, незабавно уведомява платеца, че може да въведе нареждане за кредитен превод в TARGET2.

Член 21

Непрекъсваемост на бизнес процесите

▼M3

1. Ако събитията, посочени в член 27 от приложение II или член 17 от приложение IIа, засягат функционирането на услугите на TARGET2, различни от платежния модул, модула за информация и контрол и специалните парични сметки, засегнатата ЦБ от Евросистемата наблюдава и управлява тези събития, за да предотврати ефектите от разпростирането им върху нормалното функциониране на TARGET2.

▼B

2. В случай че настъпи събитие, засягащо нормалното функциониране на платежния модул и/или модула за информация и контрол, засегнатата ЦБ от Евросистемата незабавно уведомява координатора на TARGET2, който взема решение заедно с управителя по сетълмент на засегнатата ЦБ от Евросистемата относно предприемането на по-нататъшни мерки. Управителите по сетълмент на TARGET2 постигат съгласие относно информацията, която следва да бъде съобщена на участниците в TARGET2.

▼M3

3. ЦБ от Евросистемата докладват на координатора на TARGET2 повредата, свързана с участник, ако тази повреда би могла да засегне функционирането на платформата T2S, сетълмента в спомагателните системи или да породи системен риск. Приключването на работа на TARGET2 по принцип не се забавя поради повреда, свързана с участник.

▼B

4. Повреда, засягаща спомагателна система, се докладва от ЦБ от Евросистемата на координатора на TARGET2 с информационна цел. Координаторът на TARGET2 инициира телеконференция на управителите по сетълмент на TARGET2, в случай че съществуват неизбежни системни последици, по-специално, когато същите имат трансграничен характер.

5. При изключителни обстоятелства приключването на работа на ЕСП може да бъде забавено, ако съществува повреда, засягаща спомагателна система. Искането за забавяне на приключването на работа на ЕСП се съобщава от ЦБ от Евросистемата на управителите при кризи на TARGET2.

Член 22

Третиране на искания по схемата за обезщетение на TARGET2

▼M3

1. Освен ако е решено друго от Управителния съвет, процедурата за обезщетение, установена в допълнение II към приложение II или допълнение II към приложение IIа, се управлява в съответствие с настоящия член.

▼B

2. ЦБ на участника, подал искане за обезщетение, извършва първоначална оценка на искането за обезщетение и се свързва с участника във връзка с тази оценка. Когато е необходимо за оценката на исканията, тази ЦБ се подпомага от други заинтересовани ЦБ. Съответната ЦБ уведомява ЕЦБ и всички други заинтересовани ЦБ веднага щом узнае за висящите искания.

3. В срок до девет седмици след възникване на техническата неизправност на TARGET2 ЦБ на участника, подал искането:

а) изготвя предварителен доклад за оценка, съдържащ оценката на ЦБ на получените искания; и

б) предава предварителния доклад за оценка на ЕЦБ и на всички други заинтересовани ЦБ.

4. В срок до пет седмици след получаване на предварителния доклад за оценка Управителният съвет извършва окончателно разглеждане на всички постъпили искания и решава дали да се направи предложение за обезщетение на засегнатите участници. В срок до пет работни дни след извършването на окончателното разглеждане ЕЦБ съобщава на засегнатата ЦБ резултата от него. Тези ЦБ уведомяват незабавно техните участници за резултата от окончателното разглеждане и, когато е приложимо, подробности относно предложението за обезщетение, заедно с формуляра, съставляващ писмото за приемане.

▼M3

5. В срок до две седмици след изтичане на периода, посочен в последното изречение на член 4, буква г) от допълнение II към приложение II или в последното изречение на член 4, буква г) от допълнение II към приложение IIа, ЦБ уведомява ЕЦБ и всички други заинтересовани ЦБ относно това кои предложения за обезщетение са приети и кои предложения за обезщетение са отхвърлени.

▼B

6. ЦБ уведомяват ЕЦБ за всички искания, подадени от техни участници до тези ЦБ извън обхвата на схемата за обезщетение на TARGET2, но отнасящи се до техническа неизправност на TARGET2.

Член 23

Третиране на загуби, причинени от техническа неизправност на TARGET2

1. В случай на техническа неизправност на TARGET2:

а) от страна на платеца, всяка ЦБ, в която платецът е открил депозит, се ползва от определени финансови печалби, които са в размер на разликата между лихвения процент по основните рефинансиращи операции на Евросистемата и лихвения процент по депозитите, приложена към пределното увеличение при използването на депозитното улеснение на Евросистемата за периода на техническа неизправност на TARGET2 и до размера на неизпълнените платежни нареждания. Когато платецът остава с неолихвени излишъци от средства, финансовите печалби са в размер на лихвения процент по основните рефинансиращи операции на Евросистемата, приложен към размера на неолихвяваните излишъци от средства за периода на техническа неизправност на TARGET2 и до размера на неизпълнените платежни нареждания.

б) от страна на получателя на плащането, ЦБ, от която получателят на плащането е получил заем чрез използване на пределното кредитно улеснение, се ползва от определени финансови печалби, които са в размер на разликата между лихвения процент по пределното кредитно улеснение и лихвения процент по основните рефинансиращи операции на Евросистемата, приложена към пределното увеличение при използването на пределното кредитно улеснение за периода на техническа неизправност на TARGET2 и до размера на неизпълнените платежни нареждания.

2. Финансовите печалби на ЕЦБ са в размер на:

а) печалбата по отношение на свързаните НЦБ, произтичаща от различното олихвяване на салдото в края на деня на тези свързани НЦБ по отношение на ЕЦБ; и

б) стойността на наказателната лихва, която ЕЦБ получава от свързаните НЦБ всеки път, когато някоя от тези свързани НЦБ налага санкция на участник за това, че не е върнал навреме кредит в рамките на деня, съгласно уреденото в споразумение между ЦБ от Евросистемата и свързаните НЦБ.

3. Финансовите печалби, посочени в параграфи 1 и 2, се обединяват от ЦБ и получената обединена сума се използва за възстановяване на разходите на онези ЦБ, които са извършени за обезщетяване на техни участници. Всички оставащи финансови печалби или разходи, извършени от ЦБ за обезщетяване на техни участници, се разпределят между ЦБ от Евросистемата в съответствие с алгоритъма за записване на капитала на ЕЦБ.

Член 24

Право на обезпечение по отношение на средства по подсметки и гаранция в рамките на Евросистемата

1. За целите на сетълмента на платежни инструкции, свързани със спомагателни системи, всяка ЦБ от Евросистемата, която е открила подсметки за своите ►M3 титуляри на сметки в платежния модул ◄ , гарантира, че салдата по подсметките (включително увеличенията или намаленията на блокираното салдо, произтичащи от кредитиране или дебитиране на плащания по междусистемен сетълмент към или от подсметката или от кредитиране на прехвърляне на ликвидност към подсметката), които са блокирани по време на цикъла за обработка на спомагателна система, могат да бъдат използвани за сетълмента на платежни инструкции, свързани със спомагателни системи. Това е независимо от процедури по несъстоятелност по отношение на съответния ►M3 титуляр на сметки в платежния модул ◄ и независимо от индивидуалните мерки за изпълнение, отнасящи се до подсметката на този ►M3 титуляр на сметки в платежния модул ◄ .

2. Всеки път, когато към подсметка на ►M3 титуляр на сметки в платежния модул ◄ се прехвърля ликвидност и когато ЦБ от Евросистемата не е ЦБ на спомагателната система, тази ЦБ от Евросистемата потвърждава, при съобщаване от спомагателната система (чрез съобщение „начало на цикъла“), блокирането на салдата по подсметката на съответната спомагателна система и, извършвайки това, гарантира на ЦБ на спомагателната система плащане до размера на това определено салдо. Потвърждаването на блокирането на спомагателната система също така води до правно обвързваща декларация от ЦБ на спомагателната система, че последната гарантира на спомагателната система плащане до размера на блокираното салдо. Чрез потвърждаване на увеличаването или намаляването на блокираното салдо при кредитиране или дебитиране на плащания по междусистемен сетълмент към или от подсметката или при кредитиране на прехвърлянe на ликвидност към подсметката, ЦБ от Евросистемата, която не е ЦБ на спомагателната система, и ЦБ на спомагателната система декларират увеличаване или намаляване на гаранцията с размера на плащането. И двете гаранции са неотменими, безусловни и платими при първо поискване. Двете гаранции и блокирането на салдата изтичат при съобщаване от спомагателната система, че сетълментът е завършил (чрез съобщение „край на цикъла“).







РАЗДЕЛ IV

ПРЕХОДНИ И ЗАКЛЮЧИТЕЛНИ РАЗПОРЕДБИ

Член 25

Решаване на спорове и приложимо право

1. При спор между ЦБ от Евросистемата във връзка с настоящите насоки засегнатите страни уреждат спора в съответствие с Меморандума за разбирателство относно процедурата за вътрешно решаване на споровете в ЕСЦБ.

2. Ако спорът, отнасящ се до разпределянето на задачи между ниво 2 и ниво 3, не може да се реши чрез споразумение между засегнатите страни, чрез дерогация от параграф 1 той се решава от Управителния съвет.

3. При спор от вида, посочен в параграф 1, съответните права и задължения на страните се уреждат предимно от правилата и процедурите, предвидени в настоящите насоки. При спорове относно плащания между системните компоненти на TARGET2 правото на държавата-членка по седалището на ЦБ на получателя на плащането се прилага субсидиарно, ако то не противоречи на настоящите насоки.

Член 26

Влизане в сила и прилагане

1. Настоящите насоки влизат в сила на 7 декември 2012 г. Те се прилагат от 1 януари 2013 г. при спазване на преходните разпоредби, предвидени в член 27.

2. Насоки ЕЦБ/2007/2 се отменят, считано от 1 януари 2013 г.

3. Препращанията към отменените насоки се тълкуват като препращания към настоящите насоки и се четат в съответствие с таблицата на съответствията, установена в приложение VII.

▼M3

Член 27

Допълнителни разпоредби

Сметките, открити от НЦБ от еврозоната извън платежния модул и извън платформата T2S за кредитни институции и спомагателни системи, се уреждат от правилата на такава НЦБ от еврозоната при спазване на разпоредбите на настоящите насоки относно вътрешните сметки и другите решения на Управителния съвет. Сметки, открити от НЦБ от еврозоната извън платежния модул и извън платформата T2S за лица, различни от кредитни институции и спомагателни системи, се уреждат от правилата на такава НЦБ от еврозоната.

▼B

Член 28

Адресати, мерки за изпълнение и годишни отчети

1. Настоящите насоки се прилагат към всички ЦБ от Евросистемата.

2. НЦБ от еврозоната изпращат на ЕЦБ до 20 декември 2012 г. мерките, чрез които те възнамеряват да изпълнят член 39 от приложение II, допълнение VI към приложение II, параграф 9, буква а), параграф 12, буква а), точка v) и параграф 13 от приложение III, параграф 18(1), буква в), подточка ii) от приложение IV и допълнение IIA към приложение V към настоящите насоки.

3. ЕЦБ изготвя годишни отчети за общото функциониране на TARGET2, които се разглеждат от Управителният съвет.









ПРИЛОЖЕНИЕ I







СИСТЕМА НА УПРАВЛЕНИЕТО НА TARGET2 Ниво 1 — Управителен съвет Ниво 2 — ЦБ от Евросистемата Ниво 3 — ЦБ, предоставящи ЕСП 0. Общи разпоредби Ниво 1 има върховна компетентност по отношение на свързани с TARGET2 въпроси с вътрешен и презграничен характер и гарантира публичната функция на TARGET2. Ниво 2 има субсидирана компетентност по отношение на въпроси, които ниво 1 му е предоставило за решаване. Ниво 3 взема решения относно ежедневното функциониране на Единната съвместна платформа (ЕСП) въз основа на набор от услуги, определени в споразумението, посочено в член 7, параграф 6 от настоящите насоки. 1. Политика за разходи и цени — Взема решения относно общата методология за определяне на разходите — Взема решения за единна структура на цените — Взема решения за цените на допълнителни услуги и/или модули (Не се прилага) 2. Набор от услуги — Взема решения относно основните услуги — Взема решения относно допълнителни услуги и/или модули — Оказва съдействие съобразно нуждите на ниво 1/ниво 2 3. Управление на риска — Взема решения относно общата рамка за управление на риска и приемане на оставащите рискове — Осъществява фактическото управление на риска — Извършва анализ на риска и последващи услуги — Предоставя необходимата информация за анализ на риска съгласно исканията на ниво 1/ниво 2 4. Управление и финансиране — Определя правилата за собствеността, вземането на решения и финансирането на ЕСП — Създава и осигурява адекватно прилагане на правната рамка за TARGET2 на Европейската система на централните банки — Изготвя правилата за управление и финансиране, решени на ниво 1 — Изготвя бюджета, неговото одобрение и изпълнение — Има право на собственост и/или контрол върху приложението — Събира средства и възнаграждения за услуги — Дава на ниво 2 данни относно разходите за предоставяните услуги 5. Развитие — Консултира ниво 2 относно местонахождението на ЕСП — Одобрява цялостния план на проекта — Взема решения за първоначалния проект и развитие на ЕСП — Взема решения дали да се изгради изцяло нова ЕСП или ЕСП да се изгради на базата на съществуваща платформа — Взема решения за избора на оператор на ЕСП — Създава със съгласието на ниво 3 набора от услуги на ЕСП — Взема решения за местонахождението на ЕСП след консултация с ниво 1 — Одобрява методологията на спецификационния процес и „доставките“ от ниво 3, които се считат за подходящи за определяне, а впоследствие и за тестване и приемане на продукта (по-конкретно, общи и подробни спецификации за потребители) — Създава план на проекта с най-важните събития — Извършва оценка и приема доставките — Създава сценарии за проверка — Координира проверката на централните банки и на потребителите в тясно сътрудничество с ниво 3 — Предлага първоначалния проект за ЕСП — Предлага дали да се изгради изцяло нова ЕСП или ЕСП да се изгради на базата на съществуваща платформа — Предлага местонахождението на ЕСП — Разработва общи и подробни функционални спецификации (подробни вътрешни функционални спецификации и подробни функционални спецификации за потребители) — Изготвя подробни технически спецификации — Оказва първоначално и текущо сътрудничество за планиране на важните събития по проекта и за контрола — Техническо и оперативно съдействие за проверки (проверки на ЕСП, сътрудничество при свързаните с ЕСП сценарии за проверка, съдействие на ЦБ от Евросистемата при техните дейности по проверка на ЕСП) 6. Изпълнение и миграция — Взема решения за стратегията за миграция — Подготвя и координира миграцията към ЕСП в тясно сътрудничество с ниво 3 — Оказва съдействие по въпроси, свързани с миграцията, според искания на ниво 2 — Извършва дейности, свързани с миграцията към ЕСП; съдейства допълнително на присъединяващи се НЦБ 7. Функциониране — Управление при тежки кризисни ситуации — Разрешава създаването и функционирането на Симулатор на TARGET2 — Назначава сертифициращи органи за интернет базиран достъп — Определя свързаните със сигурността политики, изисквания и контрол за ЕСП — Определя принципите, приложими за сигурността на сертификатите, използвани за интернет базиран достъп — Управление, свързано с отговорностите като собственик на системата — Поддържа контакти с потребители на европейско равнище (при условията на изключителна отговорност на ЦБ от Евросистемата за деловите отношения с техните клиенти) и наблюдава ежедневната дейност на потребителите от бизнес гледна точка (задача на ЦБ от Евросистемата) — Наблюдава бизнес процесите — Извършва задачи, свързани с бюджета, финансирането, фактурирането (задача на ЦБ от Евросистемата) и други административни задачи — Управлява системата въз основа на споразумението, посочено в член 7, параграф 6 от настоящите насоки









ПРИЛОЖИНИЕ II

▼M3

ХАРМОНИЗИРАНИ УСЛОВИЯ ЗА ОТКРИВАНЕ И УПРАВЛЕНИЕ НА СМЕТКА В ПЛАТЕЖНИЯ МОДУЛ В TARGET2

▼B







ДЯЛ I

ОБЩИ РАЗПОРЕДБИ

Член 1

Определения

За целите на настоящите Хармонизирани условия (наричани по-долу „условията“) се прилагат следните определения:

— „AL-група“ (AL group) е група, съставена от членове на AL-група, които използват AL-режима;

— „AL-НЦБ“ (AL NCB) е НЦБ от еврозоната, която е страна по AL-споразумение и действа като контрагент на членовете на AL-групата, които участват в нейния системен компонент на TARGET2;

— „AL-режим“ (AL mode) е агрегирането на наличната ликвидност по сметки в платежния модул;

— „AL-споразумение“ (AL agreement) е многостранно споразумение за агрегиране на ликвидност, сключено от членовете на AL-групата и съответните им AL-НЦБ за целите на AL-режима;

— „CAI-група“ (CAI group) е група, съставена от ►M3 титуляри на сметки в платежния модул ◄ , които използват CAI-режим;

— „CAI-режим“ (CAI mode) е предоставянето на консолидирана информация относно сметки в платежния модул посредством модула за информация и контрол;

— „TARGET2-[посочете ЦБ/държава]“ е системният компонент на TARGET2 на [посочете име на ЦБ];

— „TARGET2“ е съвкупността от всички системни компоненти на TARGET2 на ЦБ;

— „адресат с BIC“ (addressable BIC holder) е лице, което: а) има бизнес идентификационен код (BIC); б) не е разпознато като индиректен участник; и в) е кореспондент или клиент на ►M3 титуляр на сметки в платежния модул ◄ или на клон на ►M3 титуляр на сметки в платежния модул ◄ или индиректен участник и може да подава платежни нареждания и да получава плащания от системен компонент на ТАRGЕТ2 чрез този ►M3 титуляр на сметки в платежния модул ◄ ;

— „бизнес идентификационен код (BIC)“ (Business Identifier Code (BIC)) е код, определен в стандарт ISO № 9362;

— „временно спиране“ (suspension) е временно блокиране на правата и задълженията на участник за период от време, определен от [посочете име на ЦБ];

— „вътрешна сметка“ (Home Account) е сметка, открита и управлявана извън платежния модул от ЦБ за лице, което е допустимо да стане индиректен участник;

— „група“ (group) е: — а) съвкупност от кредитни институции, които са включени в консолидирания финансов отчет на дружество майка, в случаите, когато дружеството майка е задължено да представи консолидиран финансов отчет по Международен счетоводен стандарт 27 (МСС 27), приет съгласно Регламент (ЕО) № 2238/2004 на Комисията ( 8 ), и която се състои от: i) дружество майка и едно или повече дъщерни дружества; или ii) две или повече дъщерни дружества на дружеството майка, или б) съвкупност от кредитни институции по смисъла на буква а), подточка i) или подточка ii), за които дружеството майка не представя консолидиран финансов отчет в съответствие с МСС 27, но би могло да изпълни определените в МСС 27 критерии за включване в консолидиран финансов отчет, при проверка от страна от ЦБ на ►M3 титуляр на сметки в платежния модул ◄ , или в случай на AL-група — от управляваща НЦБ; в) двустранна или многостранна мрежа от кредитни институции, която: i) е уредена от правна рамка, определяща принадлежността на кредитните институции към такава мрежа; или ii) се характеризира със самоорганизационни механизми за сътрудничество (насърчаване, подкрепа, представителство на деловите интереси на членовете ѝ) и/или с икономическа солидарност, надвишаваща обичайното сътрудничество, характерно за кредитни институции, където това сътрудничество и солидарност се разрешават от вътрешните правила или учредителните актове на кредитните институции или са установени по силата на допълнителни споразумения; и във всеки от посочените в буква в) случаи Управителният съвет на ЕЦБ е одобрил заявление такава мрежа да се счита за група;

▼M2

— „депозитно улеснение“ (deposit facility) е ликвидно улеснение с постоянен достъп на Евросистемата, което може да бъде използвано от контрагенти за откриване на овърнайт депозити при НЦБ по предварително определен лихвен процент по депозитите;

▼B

— ►M3 „доставчик на мрежови услуги на TARGET2“ ◄ (network service provider) е предприятие, назначено от Управителния съвет на ЕЦБ да доставя компютъризирани мрежови връзки с цел подаване на платежни съобщения в TARGET2;

— „единна съвместна платформа (ЕСП)“ (Single Shared Platform (SSP)) е инфраструктурата на единната техническа платформа, осигурена от НЦБ, предоставящи ЕСП;

— „затворена потребителска група на TARGET2“ (TARGET2 CUG) е подгрупа от клиенти на доставчика на мрежови услуги, групирани според целта, с която използват съответните услуги и продукти на доставчика на мрежови услуги при достъпа им до платежния модул;

— „изпълнително събитие“ (enforcement event) по отношение на член на AL-групата е: а) всеки случай на неизпълнение, посочен в член 34, параграф 1; б) всяко друго неизпълнение или събитие, посочено в член 34, параграф 2, по отношение на което [посочете име на ЦБ] е решила, вземайки предвид сериозността на неизпълнението или на събитието, че е необходимо [посочете ако е приложимо: [изпълнение върху заложеното имущество в съответствие с член 25б] [изпълнение върху обезпечение в съответствие с член 25в] и] прихващане на вземания в съответствие с член 26; или в) решение за временно спиране или прекратяване на достъпа до кредит в рамките на деня;

— „инвестиционен посредник“ (investment firm) е инвестиционен посредник по смисъла на [посочете разпоредбите от националното законодателство за прилагане на член 4, параграф 1, точка 1 от Директива 2004/39/ЕО на Европейския парламент и на Съвета от 21 април 2004 г. относно пазарите на финансови инструменти, за изменение на Директиви 85/611/ЕИО и 93/6/ЕИО на Съвета и Директива 2000/12/ЕО на Европейския парламент и на Съвета и за отмяна на Директива 93/22/ЕИО на Съвета ( 9 )], с изключение на институциите, посочени в [посочете разпоредбите от националното законодателство за прилагане на член 2, параграф 1 от Директива 2004/39/ЕО], при условие че въпросният инвестиционен посредник: — а) притежава лиценз и подлежи на надзор от признат компетентен орган, който е определен като такъв в съответствие с Директива 2004/39/ЕО; и б) има право да извършва дейностите, посочени в [посочете разпоредбите от националното законодателство за прилагане на точки 2, 3, 6 и 7 от раздел А от приложение I към Директива 2004/39/ЕО];

— „индиректен участник“ (indirect participant) е кредитна институция, установена в ЕИП, която е сключила споразумение с ►M3 титуляр на сметки в платежния модул ◄ да подава платежни нареждания и да получава плащания през сметката в платежния модул на този ►M3 титуляр на сметки в платежния модул ◄ , и която бива разпознавана от системния компонент на TARGET2 като индиректен участник;

▼M3

— „клон“ (branch) е клон по смисъла на член 4, параграф 1, точка 17 от Регламент (ЕС) № 575/2013;

▼B

— „кредит в рамките на деня“ (intraday credit) е кредит, отпуснат за срок, по-кратък от един работен ден;

▼M3

— „кредитна институция“ (credit institution) означава: а) кредитна институция по смисъла на член 4, параграф 1, точка 1 от Регламент (ЕС) № 575/2013 [и ако е приложимо, посочете разпоредбите от националното законодателство за прилагане на член 2, параграф 5 от Директива 2013/36/ЕС], спрямо която се осъществява надзор от компетентен орган; или б) друга кредитна институция по смисъла на член 123, параграф 2 от Договора, спрямо която се осъществява подробна проверка, чиито стандарти са съпоставими с тези на надзора от страна на компетентен орган;

▼B

— „мениджър на AL-група“ (AL group manager) е член на AL-група, назначен от останалите членове на AL-групата да управлява наличната ликвидност в AL-групата през работния ден;

— „мениджър на CAI-група“ (CAI group manager) е член на CAI-група, назначен от останалите членове на CAI-групата да наблюдава и разпределя наличната ликвидност в рамките на CAI-групата през работния ден;

— „многоадресен достъп“ (multi-addressee ассess) е възможност, посредством която клонове или кредитни институции, установени в ЕИП, могат да имат достъп до съответния системен компонент на TARGET2, като подават платежни нареждания и/или получават плащания директно към/от системния компонент на TARGET2; тази възможност оправомощава тези лица да подават платежните си нареждания чрез сметката в платежния модул на ►M3 титуляря на сметки в платежния модул ◄ без намесата на този ►M3 титуляр на сметки в платежния модул ◄ ;

— „модул за извънредни ситуации“ (Contingency Module) е модулът на ЕСП, който позволява обработката на критични и много критични плащания при извънредни ситуации;

— „модул за информация и контрол“ (Information and Control Module (ICM)) е модул на ЕСП, който позволява на участниците да получават онлайн информация и им дава възможност да изпращат нареждания за прехвърляне на ликвидност, да управляват ликвидност и да инициират резервни платежни нареждания при извънредни ситуации;

▼M3

— „налична ликвидност“ (available liquidity) е положително салдо по сметка в платежния модул на участник и ако е приложимо, всяка кредитна линия в рамките на деня, която е предоставена от съответната НЦБ от еврозоната във връзка с такава сметка, но която все още не e използвана;

▼B

— „нареждане за директен дебит“ (direct debit instruction) е инструкция от страна на получателя на плащането до неговата ЦБ, съгласно която ЦБ на платеца дебитира сметката на платеца до размера, посочен в инструкцията, на основание съгласието за директен дебит;

— „нареждане за кредитен превод“ (credit transfer order) е инструкция от платец за предоставяне на средства на разположение на получател на плащането чрез заверяване на сметка в платежния модул;

— „нареждане за прехвърляне на ликвидност“ (liquidity transfer order) е платежно нареждане, което има за основна цел да прехвърли ликвидност между различни сметки на един и същ участник или в рамките на CAI-група или AL-група;

— „нареждащ участник“ (instructing participant) е участник в TARGET2, който е инициирал платежно нареждане;

▼M3

— „нареждане за прехвърляне на ликвидност от платежния модул към специална парична сметка“ (PM to DCA liquidity transfer order) е инструкцията за прехвърляне на определен размер средства от сметка в платежния модул към специална парична сметка;

▼B

— „неизпълнено платежно нареждане“ (non-settled payment order) е платежно нареждане, чийто сетълмент не е извършен в работния ден на приемането му;

— „НЦБ от еврозоната“ (euro area NCB) е националната централна банка (НЦБ) на държава-членка, чиято парична единица е еврото;

— „НЦБ, предоставящи ЕСП“ (SSP-providing NCBs) са Deutsche Bundesbank, Banque de France и Banca d’Italia в качеството им на ЦБ, изграждащи и управляващи ЕСП в полза на Евросистемата;

— „обработка на плащането незабавно след неговото приемане“ (entry disposition) е фаза от обработката на плащането, през която TARGET2-[посочете ЦБ/държава] се опитва да извърши сетълмент на платежно нареждане, което е било прието в съответствие с член 14, чрез специфични процедури, описани в член 20;

— „орган от публичния сектор“ (public sector body) е организация от публичния сектор, определена в член 3 от Регламент (ЕО) № 3603/93 на Съвета от 13 декември 1993 г. относно установяването на определения за прилагането на забраните, посочени в членове 104 и 104б, параграф 1 от Договора ( 10 ),

▼M3

— „основна сметка в платежния модул“ (Main PM account) е сметката в платежния модул, с която е свързана специална парична сметка и по която остатъчното салдо трябва да се прехвърля автоматично от специалната парична сметка в края на деня,

▼M2

— „лихвен процент за депозитно улеснение“ (deposit facility rate) е лихвен процент, приложим към депозитното улеснение;

▼B

— „платежен модул“ (Payments Module (PM)) е модул на ЕСП, в който се извършва сетълмент на плащания по сметки в платежния модул на ►M3 титулярите на сметки в платежния модул ◄ ;

▼M3

— „платежно нареждане“ (payment order) е нареждане за кредитен превод, нареждане за прехвърляне на ликвидност, нареждане за директен дебит или нареждане за прехвърляне на ликвидност от платежния модул към специална парична сметка;

▼B

— „платец“ (payer), освен когато е използвано в член 39 от настоящото приложение, е участник в TARGET2, чиято сметка в платежния модул се дебитира в резултат на сетълмент на платежно нареждане;

— „Подробни функционални спецификации за потребителите“ (User Detailed Functional Specifications (UDFS)) e най-актуалната версия на Подробните функционални спецификации за потребителите, които представляват техническата документация, описваща подробно начина, по който участник взаимодейства с TARGET2.

— „получател на плащане“ (payee), освен когато е използвано в член 39 от настоящото приложение, е участник в TARGET2, чиято сметка в платежния модул се кредитира в резултат на сетълмент на платежно нареждане;

— „пределен лихвен процент на кредитиране“ (marginal lending rate) е лихвеният процент, приложим към пределното кредитно улеснение;

— „пределно кредитно улеснение“ (marginal lending facility) е ликвидно улеснение с постоянен достъп на Евросистемата, което може да бъде използвано от контрагенти, за да получават овърнайт кредит от ЦБ от Евросистемата по предварително определен пределен лихвен процент на кредитиране;

— „производство по несъстоятелност“ (insolvency proceedings) е производството по несъстоятелност по смисъла на член 2, буква й) от Директива 98/26/ЕО на Европейския парламент и на Съвета от 19 май 1998 г. относно окончателността на сетълмента в платежните системи и в системите за сетълмент на ценни книжа ( 11 );

— „работен ден“ (business day) е всеки ден, в който TARGET2 е отворена за сетълмент на платежни нареждания, както е предвидено в допълнение V;

— „свързана НЦБ“ (connected NCB) е национална централна банка (НЦБ), различна от ЦБ от Евросистемата, която е свързана с TARGET2 по силата на специално споразумение;

— „системен компонент на TARGET2“ (TARGET2 component system) е всяка система за брутен сетълмент в реално време (БСРВ) на ЦБ, които са част от TARGET2;

▼M3

— „случай на неизпълнение“ (event of default) e предстоящо или съществуващо събитие, настъпването на което може да застраши изпълнението на задълженията на участник съгласно настоящите условия или други правила, приложими към отношенията между този участник и [посочете ЦБ] или всяка друга ЦБ, включително: — а) когато участникът престане да отговаря на критериите за достъп, предвидени в член 4, или на изискванията, предвидени в член 8, параграф 1, буква а), подточка i); б) при откриване на производство по несъстоятелност срещу участника; в) при подаването на молба, свързана с производството, посочено в буква б); г) при изготвяне на писмена декларация от страна на участник за невъзможността му да изплати всички или част от задълженията си или да изпълни задълженията си, породени във връзка с кредит в рамките на деня; д) при сключване на доброволно общо споразумение или договореност между участника и неговите кредитори; е) когато участникът е или когато неговата ЦБ счита, че е неплатежоспособен или не може да плати дълговете си; ж) когато положителното салдо на участника по сметката му в платежния модул или по специалната му парична сметка, или всички, или значителна част от неговите активи са предмет на заповед за блокиране, запориране, конфискуване или на друго производство, предназначено да защити обществения интерес или правата на кредиторите на участника; з) когато участието на участника в друг системен компонент на TARGET2 и/или в спомагателна система е спряно временно или е прекратено; и) когато някое формално заявление или преддоговорно изявление, които са направени от участника или за които се счита, че са направени от участника, са неправилни или неверни съгласно приложимото законодателство; й) при прехвърляне на всички или на значителна част от активите на участника,

▼B

— „сметка в платежния модул“ (PM account) е сметка на участник в TARGET2 в платежния модул при ЦБ, която е необходима на такъв участник, за да: — а) подава платежни нареждания или получава плащания чрез TARGET2; и б) извършва сетълмент на такива плащания при тази ЦБ;

— „спомагателна система“ (ancillary system) е система, управлявана от лице, което e установено в Европейското икономическо пространство (ЕИП), което е под надзора и/или контрола на компетентен орган и което отговаря на надзорните изисквания по отношение на местонахождението на инфраструктури, предлагащи услуги в евро, както са съответно изменени и публикувани на уебсайта на ЕЦБ ( 12 ), в която се извършва обмен и/или клиринг на плащания и/или финансови инструменти, докато сетълментът на възникващите в резултат на това парични задължения се извършва в TARGET2 в съответствие с Насоки ЕЦБ/2012/27 относно Трансевропейската автоматизирана система за брутен сетълмент на експресни преводи в реално време (TARGET2) ( 13 ) и двустранна договореност между спомагателната система и съответната ЦБ от Евросистемата;

▼M3

— „специална парична сметка“ (Dedicated Cash Account (DCA) е сметка, притежавана от титуляр на специална парична сметка, открита в TARGET2-[посочете ЦБ/държава] и използвана за парични плащания по отношение на сетълмент на ценни книжа в T2S;

▼B

— „становище за правоспособност“ (capacity opinion) е становище относно конкретен участник, което съдържа оценка на правоспособността на участника да поема и изпълнява задължения по настоящите условия;

— „съгласие за директен дебит“ (direct debit authorisation) е обща инструкция от платеца до неговата ЦБ, с което тази ЦБ се оправомощава и задължава да дебитира сметката на платеца при нареждане за директен дебит от страна на получателя на плащането;

— „съобщение, излъчено от модула за информация и контрол“ (ICM broadcast message) е информация, която е едновременно достъпна за всички или за избрана група участници в TARGET2 чрез модула за информация и контрол;

— „техническа неизправност на TARGET2“ (technical malfunction of TARGET2) е всяка трудност, дефект или повреда в техническата инфраструктура и/или компютърните системи, използвани от TARGET2-[посочете ЦБ/държава], или всяко друго събитие, което прави невъзможно изпълнението и завършването в рамките на същия ден на обработката на плащания в TARGET2-[посочете ЦБ/държава].

— „управляваща НЦБ“ (managing NCB) е AL-НЦБ от системния компонент на TARGET2, в който участва мениджърът на AL-групата;

— „участник в TARGET2“ (TARGET2 participant) е всеки участник във всеки системен компонент на TARGET2;

▼M3

— „участник“ (participant) [или „директен участник“ (direct participant)] е лице, което има поне една сметка в платежния модул (титуляр на сметка в платежния модул) и/или една специална парична сметка (титуляр на специална парична сметка) при ЦБ от Евросистемата;

▼B

— „формуляр за събиране на статични данни“ (static data collection form) е формуляр, изготвен от [посочете име на ЦБ] за регистриране на заявители на услугите на TARGET2-[посочете ЦБ/държава] и за регистриране на всяко изменение по отношение на предоставянето на такива услуги;

— „ЦБ от Евросистемата“ (Eurosystem CB) е ЕЦБ или НЦБ от еврозоната;

— „централни банки (ЦБ)“ (central banks (CBs)) означава ЦБ от Евросистемата и свързаните НЦБ;

— „член на AL-група“ (AL group member) е ►M3 титуляр на сметки в платежния модул ◄ , който е сключил AL-споразумение;

▼M3

Член 1а

Обхват

Настоящите условия уреждат отношенията между съответната НЦБ от еврозоната и титуляря на сметка в платежния ѝ модул, що се отнася до откриването и управлението на сметката в платежния модул.

▼B

Член 2

Допълнения

1. Следните допълнения представляват неразделна част от настоящите условия:

Допълнение I: Технически спецификации за обработка на платежни нареждания

Допълнение II: Схема за обезщетение на TARGET2

Допълнение III: Образци на становища относно правоспособността и относно държавата

Допълнение IV: Непрекъсваемост на бизнес процесите и процедури при извънредни ситуации

Допълнение V: Работен график

Допълнение VI: Таблица за таксите и фактуриране

Допълнение VII: Споразумение за агрегиране на ликвидност

2. В случай на противоречие или несъгласуваност между съдържанието на допълненията и съдържанието на разпоредбите в настоящите условия последните имат предимство.

Член 3

Общо описание на TARGET2-[посочете ЦБ/държава] и TARGET2

▼M3

1. TARGET2 предоставя брутен сетълмент в реално време за плащания в евро със сетълмент в пари на централна банка през сметки в платежния модул и специални парични сметки.

2. Следните платежни нареждания се обработват в TARGET2-[посочете ЦБ/държава]:

а) платежни нареждания, възникващи директно от операциите по паричната политика на Евросистемата или направени във връзка с тях;

б) сетълмент на рамото в евро на валутни операции на Евросистемата;

в) сетълмент на парични преводи в евро, възникващи в резултат на трансакции в трансгранични нетиращи системи за големи плащания;

г) сетълмент на парични преводи в евро, възникващи в резултат на трансакции в системи за малки плащания в евро, които са със системно значение;

д) сетълмент на паричното рамо на сделки с ценни книжа;

е) нареждане за прехвърляне на ликвидност от платежния модул към специална парична сметка; и

ж) всички други платежни нареждания в евро, отправени до участници в TARGET2.

▼B

3. TARGET2 е създадена и функционира на базата на ЕСП. Евросистемата определя техническата конфигурация и характеристиките на ЕСП. Услугите на ЕСП се предоставят от ЦБ, предоставящи ЕСП, в полза на ЦБ от Евросистемата, съгласно отделни споразумения.

4. Съгласно настоящите условия [посочете име на ЦБ] е доставчикът на услуги. Всяко действие или бездействие на ЦБ, предоставящи ЕСП, се счита за действие или бездействие на [посочете име на ЦБ], за което тя носи отговорност в съответствие с член 31 по-долу. Участието по смисъла на настоящите условия не създава договорно отношение между ►M3 титулярите на сметки в платежния модул ◄ и НЦБ, предоставящи ЕСП, когато последните действат в това им качество. Инструкции, съобщения или информация, получени от или подадени до ЕСП от ►M3 титуляр на сметки в платежния модул ◄ във връзка с услугите, предоставяни съгласно настоящите условия, се считат за получени от или подадени до [посочете име на ЦБ].

5. От правна гледна точка TARGET2 е изградена като множество от платежни системи, състоящи се от всички системни компоненти на TARGET2, определени като „системи“ съгласно националното право за прилагане на Директива 98/26/ЕО. TARGET2-[посочете ЦБ/държава] е определена като „система“ съгласно [посочете съответните законови разпоредби за прилагане на Директива 98/26/ЕО].

6. Участието в TARGET2 се извършва посредством участие в системния компонент на TARGET2. Настоящите условия описват взаимните права и задължения на ►M3 титулярите на сметки в платежния модул ◄ в TARGET2-[посочете ЦБ/държава] и [посочете име на ЦБ]. Правилата за обработка на платежни нареждания (дял IV) се отнасят до всички подадени платежни нареждания или получени плащания от ►M3 титуляр на сметки в платежния модул ◄ .







ДЯЛ II

УЧАСТИЕ

Член 4

Критерии за достъп

1. Следните видове лица са допустими за директно участие в TARGET2-[посочете ЦБ/държава]:

а) кредитни институции, установени в ЕИП, включително когато извършват дейност чрез клон, установен в ЕИП;

б) кредитни институции, установени извън територията на ЕИП, при условие че те извършват дейност чрез клон, установен в ЕИП;

в) НЦБ на държавите-членки и ЕЦБ;

при условие че лицата, посочени в букви а) и б), не подлежат на ограничителни мерки, приети от Съвета на Европейския съюз или държавите-членки съгласно член 65, параграф 1, буква б), член 75 или член 215 от Договора, чието прилагане, според [ЦБ/държава] след уведомяване на ЕЦБ, е несъвместимо с гладкото функциониране на TARGET2.

2. [Посочете име на ЦБ] може по своя преценка да допусне и следните лица като директни участници:

а) трезорни отдели на централни или регионални правителства на държавите-членки, активни на паричните пазари;

б) органи на публичния сектор на държавите-членки, оправомощени да държат сметки на клиенти;

в) инвестиционни посредници, установени на територията на ЕИП;

г) лица, управляващи спомагателни системи и действащи в това качество;

д) кредитни институции или други лица от вида, посочен в букви от а) до г), и в двата случая, когато са установени в държава, с която Съюзът е сключил парично споразумение, разрешаващо достъп на такива лица до платежните системи в Съюза при условията, определени в паричното споразумение, и ако съответният правен режим, прилаган в страната, е еквивалентен на съответното законодателство на Съюза.

3. Институции за електронни пари по смисъла на [посочете разпоредбите на националното законодателство за прилагане на член 2, параграф 1 от Директива 2009/110/ЕО на Европейския парламент и на Съвета от 16 септември 2009 г. относно предприемането, упражняването и пруденциалния надзор на дейността на институциите за електронни пари и за изменение на директиви 2005/60/ЕО и 2006/48/ЕО, и за отмяна на Директива 2000/46/ЕО ( 14 )] нямат право да участват в TARGET2-[посочете ЦБ/държава].

Член 5

Директни участници

1. Директните участници в TARGET2-[посочете ЦБ/държава] са задължени да се съобразяват с изискванията на член 8, параграфи 1 и 2. Те имат поне една сметка в платежния модул при [посочете име на ЦБ].

2. ►M3 Титулярите на сметки в платежния модул ◄ могат да определят адресати с BIC, независимо от тяхното място на установяване.

3. ►M3 Титулярите на сметки в платежния модул ◄ могат да определят лица за индиректни участници, ако са спазени условията на член 6.

4. Многоадресен достъп чрез клонове може да се предостави, както следва:

а) Кредитна институция по смисъла на член 4, параграф 1, буква а) или б), която е допусната като ►M3 титуляр на сметки в платежния модул ◄ , може да даде достъп до сметка си в платежния модул на един или повече от клоновете си, установени на територията на ЕИП, за да подават платежни нареждания и/или да получават плащания директно, при условие че [посочете име на ЦБ] е била съответно информирана.

б) Ако клон на кредитна институция е бил допуснат за ►M3 титуляр на сметки в платежния модул ◄ , останалите клонове на същото юридическо лице и/или главното му управление, ако и в двата случая са установени на територията на ЕИП, могат да получат достъп до сметката в платежния модул на клона, при условие че клонът е уведомил [посочете име на ЦБ].

Член 6

Индиректни участници

1. Кредитни институции, установени в ЕИП, могат да сключат договор с един ►M3 титуляр на сметки в платежния модул ◄ , който е кредитна институция по смисъла на член 4, параграф 1, буква а) или б), или ЦБ, за да подават платежни нареждания и/или получават плащания и да извършват сетълмент по тях през сметката в платежния модул на този ►M3 титуляр на сметки в платежния модул ◄ . ТARGET2-[посочете ЦБ/държава] разпознава индиректни участници по регистрацията на такова индиректно участие в директория на TARGET2, описана в член 9.

2. Ако ►M3 титуляр на сметки в платежния модул ◄ , който е кредитна институция по смисъла на член 4, параграф 1, буква а) или б), и индиректен участник принадлежат към една и съща група, ►M3 титулярят на сметки в платежния модул ◄ може изрично да упълномощи индиректния участник да използва сметката му в платежния модул, за да подава директно платежни нареждания и/или да получава плащания чрез свързания с групата многоадресен достъп.

Член 7

Отговорност на ►M3 титуляря на сметки в платежния модул ◄

1. За да бъде избегнато всяко съмнение, платежните нареждания, подадени от индиректни участници, или плащанията, получени от тях, съгласно член 6, и от клоновете съгласно член 5, параграф 4, се считат за извършени или получени от самия ►M3 титуляр на сметки в платежния модул ◄ .

2. ►M3 Титулярят на сметки в платежния модул ◄ е обвързан от такива платежни нареждания, независимо от съдържанието или неизпълнението на договорните или другите споразумения между този ►M3 титуляр на сметки в платежния модул ◄ и лицата, посочени в параграф 1.

▼M3

3. Титулярят на сметка в платежния модул, който приема неговата сметка в платежния модул да бъде указана като основната сметка в платежния модул, определена в приложение IIa, е обвързан от всички фактури, свързани с откриването и управлението на всяка специална парична сметка, свързана с тази сметка в платежния модул, както е установено в допълнение VI към настоящото приложение, включително санкциите, наложени в съответствие с параграф 9, буква г) от приложение IIIa, независимо от съдържанието или неизпълнението на договорните или другите споразумения между този титуляр на сметка в платежния модул и титуляря на специалната парична сметка.

4. Титулярят на основна сметка в платежния модул е обвързан от всички фактури, както е установено в допълнение VI към настоящото приложение, за връзката към всяка специална парична сметка, към която е свързана сметката в платежния модул.

▼B

Член 8

Процедура за кандидатстване

1. За да се присъединят към TARGET2-[посочете ЦБ/държава], кандидатите за участници трябва:

а) да изпълнят следните технически изисквания: i) да инсталират, управляват, експлоатират, наблюдават и гарантират сигурността на необходимата ИТ-инфраструктура за свързване с TARGET2-[посочете ЦБ/държава] и да подават платежни нареждания до системата. При извършване на тези дейности кандидатите за участници могат да ангажират трети страни, но продължават да носят отговорност самостоятелно. По-специално, кандидатите за участници сключват договор с доставчика на мрежови услуги, за да получат необходимата връзка и достъп в съответствие с техническите спецификации в допълнение I; и ii) да са преминали тестовете, изисквани от [посочете име на ЦБ]; и

б) да изпълнят следните правни изисквания: i) да предоставят становище за правоспособност във формата, определена в допълнение III, освен ако информацията и изявленията, които следва да се представят в такова становище за правоспособността, вече са получени от [посочете име на ЦБ] по друг повод; и ii) за лицата, посочени в член 4, параграф 1, буква б), да предоставят становище относно държавата във формата, посочена в допълнение III, освен ако информацията и изявленията, които следва да се представят в такова становище относно държавата, вече са получени от [посочете име на ЦБ] по друг повод.

2. Кандидатите изпращат писмено заявление до [посочете име на ЦБ], предоставяйки най-малко следните изискуеми документи/информация:

а) попълнени формуляри за събиране на статични данни, както е предвидено от [посочете име на ЦБ];

б) становището за правоспособност, ако бъде поискано от [посочете име на ЦБ]; и

в) становището относно държавата, ако бъде поискано от [посочете име на ЦБ].

3. [Посочете име на ЦБ] може също да изиска всякаква допълнителна информация, която счита за необходима за вземане на решение по заявлението за участие.

4. [Посочете име на ЦБ] отхвърля заявлението за участие, ако:

а) критериите за достъп, посочени в член 4, не са изпълнени;

б) един или повече от критериите за участие, посочени в параграф 1, не са изпълнени; и/или

в) съгласно преценката на [посочете име на ЦБ], такова участие би застрашило цялостната стабилност, надеждност и сигурност на TARGET2-[посочете ЦБ/държава] или на някой от системните компоненти на TARGET2, или би застрашило изпълнението от [посочете име на ЦБ] на задачите ѝ, описани в [посочете съответното национално право] и в Устава на Европейската система на централните банки и на Европейската централна банка, или поражда рискове от гледна точка на съображенията за пруденциалност.

5. В срок до един месец след получаването от [посочете име на ЦБ] на заявлението за участие [посочете име на ЦБ] уведомява заявителя за решението си по заявлението. Когато [посочете име на ЦБ] изиска допълнителна информация съгласно параграф 3, решението се съобщава в срок до един месец след получаването от страна на [посочете име на ЦБ] на информацията от заявителя. Всяко решение за отхвърляне задължително съдържа мотивите за това.

Член 9

Директория на TARGET2

1. Директорията на TARGET2 е база данни за BIC, използвани за рутиране на платежни нареждания, отправени до:

а) ►M3 титулярите на сметки в платежния модул ◄ и техните клонове с многоадресен достъп;

б) индиректните участници в TARGET2, включително тези с многоадресен достъп; и

в) адресатите с BIC в TARGET2.

Директорията се актуализира всяка седмица.

2. Освен ако ►M3 титулярят на сметки в платежния модул ◄ не е поискал друго, неговите BIC се публикуват в директорията на TARGET2.

3. ►M3 Титулярите на сметки в платежния модул ◄ могат да предоставят директорията на TARGET2 единствено на своите клонове и на лицата с многоадресен достъп.

4. Лицата, посочени в параграф 1, букви б) и в), използват своя BIC единствено по отношение на един ►M3 титуляр на сметки в платежния модул ◄ .

5. ►M3 Титулярите на сметки в платежния модул ◄ потвърждават, че [посочете име на ЦБ] и други ЦБ могат да публикуват имената и BIC на ►M3 титулярите на сметки в платежния модул ◄ . Освен това имената и BIC на регистрираните от ►M3 титуляри на сметки в платежния модул ◄ индиректни участници могат да се публикуват и ►M3 титулярите на сметки в платежния модул ◄ осигуряват, че индиректните участници са се съгласили с това публикуване.







ДЯЛ III

ЗАДЪЛЖЕНИЯ НА СТРАНИТЕ

Член 10

Задължения на [посочете име на ЦБ] и на участниците

1. [Посочете име на ЦБ] предоставя услугите, описани в дял IV. Ако в настоящите условия или в закон не е предвидено друго, [посочете име на ЦБ] прави всичко необходимо в рамките на правомощията си, за да изпълни задълженията си съгласно настоящите условия, без да гарантира резултат.

2. Участниците плащат на [посочете име на ЦБ] таксите, посочени в допълнение VI.

3. Участниците гарантират, че са свързани с TARGET2-[посочете ЦБ/държава] през работните дни в съответствие с работния график, посочен в допълнение V.

4. Участникът декларира и гарантира пред [посочете име на ЦБ], че изпълнението на неговите задължения по настоящите условия не нарушава действащите законови или подзаконови актове или споразумения, от които той е обвързан.

Член 11

Сътрудничество и обмен на информация

1. При изпълнение на задълженията и упражняването на правата им съгласно настоящите условия [посочете име на ЦБ] и участниците си сътрудничат тясно, за да гарантират стабилността, надеждността и сигурността на TARGET2-[посочете ЦБ/държава]. Те си предоставят взаимно информация или документи от значение за изпълнението на съответните им задължения и упражняването на съответните права съгласно настоящите условия, без да се засяга задължението за спазване на банкова тайна.

2. [Посочете име на ЦБ] създава и поддържа отдел за помощ във връзка със системата, за да оказва съдействие на участниците при трудности, възникващи във връзка със системни операции.

3. Актуализираната информация относно оперативния статус на ЕСП се намира в Информационната система на TARGET2 (T2IS). T2IS може да бъде използвана за получаване на информация относно всеки случай, засягащ нормалното функциониране на TARGET2.

4. [Посочете име на ЦБ] може да разпространява съобщения до участниците посредством съобщение, излъчено от модула за информация и контрол, или чрез други средства за връзка.

5. Участниците са отговорни за навременното актуализиране на наличните формуляри за статични данни и предоставянето на нови формуляри за статични данни на [посочете име на ЦБ]. Участниците са отговорни за проверката на точността на информацията, отнасяща се до тях, която е въведена в TARGET2-[посочете ЦБ/държава] от [посочете име на ЦБ].

6. [Посочете име на ЦБ] се счита за упълномощена да предаде на НЦБ, предоставящи ЕСП, всякаква свързана с участниците информация, която може да им е необходима в качеството им на администратори на услуги в съответствие с договора, сключен с доставчика на мрежови услуги.

7. Участниците информират [посочете име на ЦБ] за всяка промяна в тяхната правоспособност и за съответните законови изменения, засягащи въпроси от свързаното с тях становище относно държавата.

8. Участниците информират [посочете име на ЦБ] за:

а) всеки нов индиректен участник, адресат с BIC или лице с многоадресен достъп, който те регистрират; и

б) всяка промяна относно лицата, изброени в буква а).

9. Участниците уведомяват незабавно [посочете име на ЦБ] за всеки случай на неизпълнение, който ги засяга.







ДЯЛ IV

УПРАВЛЕНИЕ НА СМЕТКИ В ПЛАТЕЖНИЯ МОДУЛ И ОБРАБОТКА НА ПЛАТЕЖНИ НАРЕЖДАНИЯ

Член 12

Откриване и управление на сметки в платежния модул

1. [Посочете име на ЦБ] открива и води поне една сметка в платежния модул за всеки участник. При поискване от участник, действащ като банка по сетълмента, [посочете име на ЦБ] открива една или повече подсметки в TARGET2-[посочете ЦБ/държава], които да се използват за заделяне на ликвидност.

2. [Посочете ако е приложимо: Дебитно салдо е недопустимо по сметки в платежния модул].

3. [Посочете ако е приложимо: В началото и в края на работния ден салдото по сметките в платежния модул е нулево. Счита се, че участниците са дали нареждане на [посочете име на ЦБ] да преведе в края на работния ден всяко салдо по сметката, посочена от участника].

4. [Посочете ако е приложимо: В началото на следващия работен ден такова салдо се превежда обратно по сметката на участника в платежния модул].

▼M2

5. Сметки в платежния модул и техни подсметки се олихвяват с 0 % лихвен процент или с процента за депозитното улеснение, който от тях е по-нисък, освен ако са използвани за поддържане на задължителни минимални резерви. В този случай изчисляването и плащането на лихва по минималните резерви се урежда от Регламент (ЕО) № 2531/98 на Съвета от 23 ноември 1998 г. относно прилагането на минимални резерви от страна на Европейската централна банка ( 15 ) и Регламент (ЕО) № 1745/2003 на Европейската централна банка от 12 септември 2003 г. за прилагане на изискването за минимални резерви (ЕЦБ/2003/9) ( 16 ).

▼B

6. Освен за сетълмент на платежни нареждания в платежния модул, сметката в платежния модул може да се използва за сетълмент на платежни нареждания към и от вътрешни сметки, съгласно правилата, определени от [посочете име на ЦБ].

7. Участниците използват модула за информация и контрол, за да получат информация относно тяхната ликвидна позиция. [Посочете име на ЦБ] предоставя ежедневно извлечение от сметките на участниците, които са поискали такава услуга.

Член 13

Видове платежни нареждания

▼M3

За целите на TARGET2 като платежни нареждания се класифицират следните:

а) нареждания за кредитен превод;

б) нареждания за директен дебит, изпълнени в съответствие с дадено съгласие за директен дебит;

в) нареждания за прехвърляне на ликвидност; и

г) нареждания за прехвърляне на ликвидност от платежния модул към специална парична сметка.

▼B

Член 14

Приемане и отхвърляне на платежни нареждания

1. Платежните нареждания, подадени от участник, се считат за приети от [посочете име на ЦБ], ако:

а) платежното съобщение отговаря на правилата, установени от ►M3 доставчика на мрежови услуги на TARGET2 ◄ ;

б) платежното съобщение отговаря на правилата за форматиране и на условията на TARGET2-[посочете ЦБ/държава] и издържа проверката за двойно въвеждане, описана в допълнение I; и

в) в случаите когато участието на платец или получател на плащане е временно спряно, е получено изричното съгласие на ЦБ на този участник.

2. [Посочете име на ЦБ] отхвърля незабавно всяко платежно нареждане, което не отговаря на условията на параграф 1. [Посочете име на ЦБ] информира участника за всяко отхвърляне на платежно нареждане, както е посочено в допълнение I.

3. ЕСП определя датата и часа на обработката на платежните нареждания въз основа на момента, в който получава и приема платежното нареждане.

Член 15

Правила за платежни нареждания, ползващи се с приоритет

1. Нареждащите участници определят всяко платежно нареждане, както следва:

а) нормално платежно нареждане (клас на приоритет 2);

б) спешно платежно нареждане (клас на приоритет 1);

в) много спешно платежно нареждане (клас на приоритет 0).

Ако не е посочен класът на приоритета на платежното нареждане, то се третира като нормално платежно нареждане.

2. Много спешните платежни нареждания могат да се определят единствено от:

а) ЦБ; и

б) участниците — в случаи на плащания до и от CLS International Bank и прехвърляне на ликвидност в полза на спомагателни системи, използващи ИСС.

▼M3

Всички платежни инструкции, подадени от спомагателна система чрез ИСС за дебитиране или кредитиране на сметките в платежния модул на участниците, и всички подадени нареждания за прехвърляне на ликвидност от платежния модул към специална парична сметка се считат за много спешни платежни нареждания.

▼B

3. Нарежданията за прехвърляне на ликвидност, направени през модула за информация и контрол, са спешни платежни нареждания.

4. При спешни и нормални платежни нареждания платецът може да промени приоритета с незабавно действие през модула за информация и контрол. Приоритетът на много спешно платежно нареждане не може да се променя.

Член 16

Лимити на ликвидност

1. Участник може да ограничи използването на наличната ликвидност за платежни нареждания във връзка с други участници в TARGET2, с изключение на ЦБ, като зададе двустран